હવે ડિરેક્ટર શાદ અલી ભારતીય ટીમના સૌથી સક્સેસફુલ હૉકી કૅપ્ટન સંદીપસિંહની ઓછી જાણીતી સફળતાકથા લઈને આવ્યા છે, જેમના વિશે બહુ ઓછા લોકો જાણે છે. સંદીપસિંહનું જીવન પ્રેરણાદાયી છે. હરિયાણાના હૉકી કેપિટલ તરીકે ઓળખાતા સાહબાદ જન્મેલા સંદીપસિંહ (દિલજિત દોસાંજ)ને અમુક કારણસર બાળપણથી જ હૉકી પ્રત્યે અણગમો આવી ગયેલો. એના મોટા ભાઈ, ફિલ્ડ હૉકી પ્લેયર વિક્રમજિતસિંહ (અંગદ બેદી) કોઈ રીતે સંદીપસિંહને હૉકી તરફ વાળી નેશનલ ટીમ સુધી પહોંચાડે છે. સંદીપસિંહ બાહોશ ડ્રૅગ-ફ્લિકર તરીકે પંકાઈ જાય છે. ઑગસ્ટ 2006માં સંદીપસિંહ એક વિચિત્ર કહેવાય એવા અકસ્માતમાં પેરેલાઈઝડ થઈ જાય છે. આમ છતાં એ વ્હીલચેરમાંથી બેઠા થઈ 2009માં હૉકીના મેદાન પર દમદાર પુનઃ પ્રવેશ કરે છે. આ કેવી રીતે શક્ય બને છે એ સમજવા ફિલ્મ જોવી પડે.